****

**News Release**

**26 มีนาคม 2561**

**บตท. จัดสินเชื่อบ้านดอกเบี้ยคงที่ 10 ปี**

**ป้องลูกค้า Payment Shock และปิดความเสี่ยงดอกเบี้ยขาขึ้น**

**นางวสุกานต์ วิศาลสวัสดิ์ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) รัฐวิสาหกิจสังกัดกระทรวงการคลัง เปิดเผยว่า "บตท. มีพอร์ตลูกค้าสินเชื่อบ้านที่รับซื้อมาจากธนาคาร ที่ต้องให้ความสำคัญสูงสุดและดูแลอย่างใกล้ชิด เพราะถ้าลูกค้าออกจาก บตท. ไปแล้วจะไม่สามารถเข้ามาใช้บริการได้โดยตรง เนื่องจาก บตท. เป็นตลาดรองไม่สามารถปล่อยสินเชื่อได้เหมือนธนาคารต่างๆ เรามีแหล่งเงินทุนจากการออกตราสารหนี้เพื่อระดมเงินจากตลาดทุน นำมาซื้อสินเชื่อจากธนาคารอีกทอดหนึ่ง เพื่อให้เกิดการหมุนเวียนในระบบสินเชื่อที่อยู่อาศัย"**

"**เราเชื่อว่าผลิตภัณฑ์ที่ดี และมีคุณภาพเป็นสิ่งที่ลูกค้าต้องการที่สุด**  บตท. จึงทำการศึกษา และพัฒนาผลิตภัณฑ์สินเชื่อบ้านดอกเบี้ยคงที่ 10 ปี เพื่อตอบโจทย์เรื่องความผันผวนของอัตราดอกเบี้ยในปัจจุบันที่มีแนวโน้มสูงขึ้น และที่สำคัญเป็นการช่วยลดความเสี่ยงให้กับลูกค้า บตท. ป้องกันสภาวะ **Payment Shock** หรือช่วงที่อัตราดอกเบี้ยปรับจากคงที่ต่ำๆ เป็นลอยตัว ลูกค้าส่วนใหญ่มีปัญหาเพราะไม่ทันตั้งตัว และมีภาระหลายทาง ไม่ได้วางแผนการเงินเอาไว้ ทำให้มีปัญหาการผ่อนชำระสินเชื่อ"

บตท. จึงเสนอ "**ผลิตภัณฑ์สินเชื่อบ้านดอกเบี้ยคงที่ 10 ปี"** เป็นครั้งแรกที่ บตท. จัดสินเชื่อบ้านอัตราดอกเบี้ยคงที่นาน 10 ปี สำหรับลูกค้าดี มีวินัยในการชำระเงินกู้มีสิทธิ์ได้ใช้กัน โดยเริ่มตั้งแต่ต้นปีที่ผ่านมา ลูกค้าส่วนใหญ่พอใจมาก เพราะช่วยให้เค้าวางแผนการเงินได้ดีขึ้น ไม่ต้องกังวลกับภาระจ่ายที่อาจผันผวนขึ้นลงตามอัตราดอกเบี้ยที่สูงขึ้น เป็นการช่วยลูกค้าผ่อนจ่ายเงินที่แน่นอนตลอด 10 ปี นอกจากนี้ ยังเป็นการสร้างวินัยทางการเงินให้กับลูกค้าอีกทางหนึ่งด้วย อย่างไรก็ดี การส่งเสริมผลิตภัณฑ์สินเชื่อบ้านดอกเบี้ยคงที่ระยะยาวนั้น บตท. จะใช้ประโยชน์จากการจัดหาเงินทุนจากตลาดทุนโดยออกตราสารหนี้ตามหลักการแปลงสินทรัพย์เป็นหลักทรัพย์ตามพันธกิจของ บตท.

นอกจากนี้ บตท. ได้พัฒนาการบริการลูกค้าสินเชื่อบ้าน โดยการใช้โซเชี่ยลมีเดียมาช่วยในการติดต่อและบริการข้อมูลให้กับลูกค้า เช่น การใช้ Corporate Line@ เกิดความสะดวกและรวดเร็ว ได้ใกล้ชิดกับลูกค้ามากขึ้น ซึ่งได้รับผลตอบรับเป็นอย่างดี

สื่อมวลชนต้องการข้อมูลเพิ่มเติม กรุณาติดต่อ

* ฝ่ายสื่อสารองค์กร บรรษัทตลาดรองสินเชื่อที่อยู่อาศัย (บตท.) – ชิดขวัญ โทร. 02-018-3666 ต่อ 3627

หรือ E-mail : chidkwan\_h@smc.or.th